LV Eiropas Savienības Oficiālais Vēstnesis C 144/5

Sabiedrisko pakalpojumu sniegšanas saistības

(2006/C 144/03)

(Dokuments attiecas uz EEZ)

Somijas valdība (Transporta un sakaru ministrija) nolēmusi pārskatīt sabiedrisko pakalpojumu sniegšanas saistības, kas noteiktas saskaņā ar Padomes 1992. gada 23. jūlija Regulas (EEK) Nr. 2408/92 par Kopienas aviosabiedrību piekļuvi Kopienas iekšējiem gaisa ceļiem 4. panta 1. punkta a) apakšpunktu. Minētās sabiedrisko pakalpojumu sniegšanas saistības publicētas Eiropas Savienības Oficiālā Vēstneša C 204 2005. gada 20. augustā un C 238 2005. gada 28. septembrī.

Pārskatītās sabiedrisko pakalpojumu sniegšanas saistības stājas spēkā no 2006. gada 1. augusta iekšzemes aviolīnijā Helsinki—Varkaus—Savonlinna. Pēc šā paziņojuma publicēšanas sabiedrisko pakalpojumu sniegšanas saistības attiecībā par reisu uz Mikkeli būs beigušās.

Sabiedrisko pakalpojumu sniegšanas saistības aviolīnijā Helsinki—Varkaus—Savonlinna ir šādas.

Reisu minimālais skaits

Minimālais reisu skaits no Helsinkiem uz Varkaus un no Helsinkiem uz Savonlinna ir trīs reisi abos virzienos katru darba dienu no pirmdienas līdz piektdienai, izņemot valstssvētkus. Maršrutā Savonlinna—Varkaus—Helsinki jābūt reisam agri no rīta, bet maršrutā Helsinki—Varkaus—Savonlinna vienam reisam jābūt vēlu vakarā.

Sestdienās jābūt vismaz vienam reisam no Savonlinna caur Varkaus uz Helsinkiem, un svētdienās — vismaz vienam nakts reisam no Helsinkiem caur Varkaus uz Savonlinna.

Atbilstoši pieprasījumam lidojumu sarakstu var mainīt Ziemassvētkos un citos svētkos.

Vasaras periodā laikā, kad Savonlinna notiek operas festivāls, abos virzienos no Helsinkiem uz Savolinna jābūt vismaz trijiem reisiem no pirmdienas līdz sestdienai, un diviem reisiem svētdienās. Laikā, kad Savolinna notiek operas festivāls, var atcelt reisus no Helsinkiem uz Varkaus un atpakaļ.

Lidojumu saraksts

Darba dienu rītos no Savonlinna un Varkaus lidostas jāizlido pietiekami agri, lai nokļūtu Helsinki-Vantaa lidostā, pirms no turienes izlido svarīgāko starptautisko reisu lidmašīnas, bet vakaros uz Savonlinna un Varkaus jāizlido pietiekami vēlu, lai uz šiem vietējiem reisiem paspētu svarīgāko starptautisko reisu pasažieri.

Darba dienās no pirmdienas līdz piektdienai tiešajam reisam no Helsinki-Vantaa lidostas jābūt pietiekami agri, lai līdz plkst. 8.30 nokļūtu Savonlinna un Varkaus lidostās.

Darba dienās no pirmdienas līdz piektdienai jābūt tiešajiem reisiem no Savonlinna un Varkaus, ar kuriem var nokļūt Helsinki-Vantaa lidostā līdz plkst. 9.40.

Jābūt tiešajam pēcpusdienas reisam no Helsinki-Vantaa lidostas atpakaļ uz Savonlinna un Varkaus. No Savonlinna un Varkaus lidostām jābūt tiešajam reisam uz Helsinkiem pēc darba laika beigām.

Sestdienās jābūt rīta reisam no Savonlinna caur Varkaus uz Helsinki—Vantaa lidostu. Svētdienās jābūt vakara reisam no Helsinki—Vantaa lidostas caur Varkaus uz Savonlinna.

Atbilstoši pieprasījumam lidojumu sarakstu var mainīt Ziemassvētkos un citos svētkos.

Vasaras periodā Savonlinna operas festivāla laikā abos virzienos no Helsinki—Vantaa un Savonlinna jābūt reisam pusdienlaikā. Bez tam laikā, kad notiek Savonlinna operas festivāls, no pirmdienas līdz sestdienai jābūt pēcpusdienas reisam no Helsinki—Vantaa lidostas uz Savonlinna un reisam pēc pusnakts no Savonlinna uz Helsinki—Vantaa lidostu.

Vietu skaits

Katrā reisā jābūt vietai vismaz 32 pasažieriem. Mēneša vidējā reisu noslodze nedrīkst pārsniegt 80 %. Laikā, kad notiek Savonlinna operas festivāls, vietu skaits dienas, pēcpusdienas un vakara reisos uz Savonlinna jāpalielina līdz 68 vietām, vai arī pasažieru pārvadājumu apjoms jāpalielina, izmantojot papildu reisus tā, lai šī papildu prasība tiktu ievērota.

Bagāžas/kravu pārvadāšanas iespējām jābūt tādām, lai katrs pasažieris reisā, uz kuru visas biļetes pārdotas, normālos laika apstākļos varētu ņemt līdzi vismaz 8 kg rokas bagāžu un vismaz 20 kg smagu nododamo bagāžu.

Biļešu cenas un biļešu pārdošana

Biļešu cena vienā virzienā gan no Savonlinna līdz Helsinkiem, gan Varkaus līdz Helsinkiem kopā ar visiem nodokļiem un nodevām nedrīkst pārsniegt 160 EUR. Jābūt arī lētākām biļetēm, un tām jābūt vismaz 25 % no biļešu kopējā skaita.

Par līniju, uz kuru attiecas sabiedrisko pakalpojumu sniegšanas saistības, pārvadātājam, kas to apkalpo, jābūt starplīniju nolīgumam ar vismaz vienu pārvadātāju, kas sniedz satiksmes pakalpojumus no Helsinki-Vantaa lidostas. Attiecībā uz braukšanas maksu maršrutā starplīniju nolīgumam jābūt ar tādiem pašiem vai līdzvērtīgiem nosacījumiem, ievērojot proporcionalitāti saskaņā ar starptautiskiem noteikumiem. Pārvadātājam ar sabiedrisko pakalpojumu sniegšanas saistībām jānoslēdz starplīniju nolīgumi pēc tādiem pašiem vai līdzvērtīgiem nosacījumiem ar citiem ieinteresētajiem pārvadātājiem, kas sniedz gaisa satiksmes pakalpojumus no Helsinki-Vantaa lidostas. Pārvadātājam jāsniedz informācija Transporta un sakaru ministrijai par starplīniju nolīgumiem un to saturu, kas tai ir nepieciešama pārbaužu veikšanai.

Pārvadātājam jābūt Somijā izmantojamai starptautiskai vietu rezervēšanas un biļešu pārdošanas sistēmai un Starptautiskās gaisa transporta asociācijas (IATA) starplīniju nolīgumam ar vienotiem izcenojumiem un bagāžas pārvadāšanas noteikumiem. Informācijai par biļešu cenām un lidojumu sarakstiem jābūt iekļautai starptautiskā vietu rezervēšanas un biļešu pārdošanas sistēmā.

Pārvadātājam jābūt sadarbības nolīgumam par vienotiem izcenojumiem ar vismaz vienu gaisa satiksmes uzņēmumu, kas apkalpo starptautiskos maršrutus no Helsinki-Vantaa lidostas.

Biļetes uz reisiem jāpārdod, izmantojot vismaz vienu datorizētu rezervēšanas sistēmu.

Pakalpojuma nepārtrauktības nodrošināšana

Ja, sniedzot gaisa satiksmes pakalpojumus konkrētajā maršrutā, netiek ievērotas iepriekš minētās sabiedrisko pakalpojumu sniegšanas saistības, var tikt piemērotas administratīvas sankcijas un/vai kriminālsods.

Aviopārvadātāji, kuri nodomājuši pārtraukt regulāras gaisa satiksmes pakalpojumu sniegšanu šajos maršrutos, to vismaz sešus mēnešus iepriekš dara zināmu Somijas Civilās aviācijas administrācijai.

Pieejamība cilvēkiem ar kustību ierobežojumiem

Pārvadātājam jānodrošina, ka tiek ņemtas vērā vajadzības, kādas ir cilvēkiem ar kustību ierobežojumiem.